س / الامتحانات على الأبواب وحاسس بضغط نفسي كبير وده مخليني مش قادر حتي اذاكر ، ايه الحل ؟ ج / هوّنها تهون .. يعني ايه ! يعني سهلها ع نفسك ، بلاش جو الذعر اللي بيصيبنا عند اقتراب الامتحانات اللي هو ايه ده الامتحانات قربت وانا معملتش حاجه وهسقط ويا للهول والكلام ده 😂لا اهدى كده وفكر معايا ، هيا الامتحانات دي محتاجه ايه منك ؟ مذاكره .. طيب تمام ..يبقي ننسي كل الوقت اللي ضاع واللي فات ونبطل نأنب ف نفسنا كل شويه " ياريتني كنت ذاكرت من اول السنه ، انا اللي عملت ف نفسي كده " والكلام اللي انتو عارفينه ده ..لا احنا هنفكر بعقلانيه كده ونستعين بالله قبل اي حاجه ..هات ورقه وقلم وفكر ايه الوقت اللي لسه ف ايدك ومتبقي ع الامتحانات .وبعدين شوف انت عليك كام ماده ، وبالتالي وزع المواد دي ع الفتره اللي متبقيه معاك ، وشوف ايه الكم اللي المفروض تذاكره يوميا بحيث تنجز في الوقت المحدد..ولكن ابدأها بحاجه بسيطه بحيث تشجعك ، وكمان بالماده اللي تحبها ، ولما تلاقيها اتسهلت معاك ابدا زود ونوع في المواد .لو طبقت الفكره دي انا متاكده ان الموضوع هيتحل بالنسبالك جدا ، وهتحس براحه نفسيه كبيره ^^تمام احنا دلوقتي بنذاكر ونعمل اللي علينا ! اوعي بقي تفضل تفكر طول الوقت وتشيل هم النتيجه ، واياك والتفكير السلبي من نوعية " انا حاسس اني هسقط " لانك بكده ممكن تسقط فعلا تخيل " كل متوقع آت " ف ليه ، احنا نسيبها علي ربنا ونتفاءل كده بالخير ، ويمكن يا اخي تطلع من الاوائل كمان ابه المشكله " وما ذلك على الله بعزيز " ^^ يلا استعين بالله كده وابدأ ، وكل حاجه هتتيسر معاك بإذن الله 💙"!#طلب_علم💙