لو مذاكرتش طول السنة أو في حاجات واقعة منك تعمل إية، متخافش لسة عندك فرصة ،فيه طريقتين تلم بيهم اللى فات أول طريقة أنك تسمع مراجعة على المادة اللى هتذاكرها وبعدها تحل عليها امتحانات شاملة وتحط نفسك في وضع الإمتحان، ومتحلش بعينك حل بالورقة والقلم لأن ممكن تكون فاكر أنك عارف الإجابة لكن لما تجى تحل متكنش عارفها، ومتحاولش تعرف إجابة سؤال غير لما الوقت يخلص هتشوف الإجابات وتشوف كام غلطة وعادى لو لقيت اخطاء كتير متقلقش مع الحل الكتير والتدريب هتلاقي الأفكار بتتكرر ودماغك فورا بتحفظها ، لو هتذاكر بالطريقة دى فلازم تفصل يعنى متذاكرش اليوم كله مادة واحدة  انت هتسمع الشرح مثلا وتحل امتحان واحد وبعدين تذاكر مادة تانية وبعدين ترجع تحل امتحان كمان وتسمع مادة تانية وهكذا الطريقة التانية أنك تحل امتحانات فقط لو خلاص مفيش وقت للمذاكرة، هتجيب امتحانات السنين اللى فاتت بيكون فيه اسئلة متكررة أو على الأقل نفس الفكرة ومنها بتعرف إية الحاجات اللى بيركزوا عليها و الامتحانات التجريبية وتحل شوامل وبرضوا بنفس النظام أنك هتجيب الامتحان وتحاول تحل أنت الأول وبعدين تشوف فيديو الحل الطريقتين كويسين وعن تجارب ناس أهم حاجة يكون عندك إرادة و ثقة بنفسك أنك هتخلص ومتقللش من نفسك ابدا ويكون عندك حسن ظن بالله ومتقولش هو ربنا هيساوينى مع اللى ذاكر من أول السنة وتقعد تحسب انا هجيب كذا لان حسابات ربنا غيرنا تماما والتوفيق من عنده ماعليك إلا السعى لآخر لحظة، وإياك تفكر أنك تغش، السؤال اللى مش عارفة سيبه للآخر متقفش عنده وتضيع وقتك وحل غيره وهترجع تفتكره بعدين هو دا بيكون عادى اصلا أنك تنسي من التوتر واذكر ربنا لما تنسي احسن من انك تغش، والحاجات اللى بتحصل جوا اللجنة سيبك منها ركز في ورقتك وملكش دعوة بحد واستعين بالله وكله هيبقي تمام بإذن الله وبالتوفيق يا ابطال ❤